钱廷薰
大风坐独轮车踰东平山自王古店进句龙抵旧县
逆风吹沙沙翻波，线路屈曲如黄河。咫尺人马不相见，高轮大石陵嵚砢。黄埃濛濛落细粉，非雾非霰谁为搓？忽然回飙压天半，白日到地青山多。有如游龙戏大海，矫首奋爪纷攫拿。一峰最高出云鹤，俯视列壑犹群鹅。崖崩磴仄不可度，中间横起双盘陀。跂行缩若蚁缘磨，石纹齿齿皆旋螺。云埋窈洞人迹绝，无乃万古封烟萝。奇哉姚子凿幽险，只轮荦确千山过。目光炯炯面黧黑，耸肩局坐声吟哦。自言杰句塞胸臆，昔所未见今蒐罗。穷形尽相山鬼泣，我亦摹写歌长歌。诗成梦觉月西堕，御者告我来东阿。